— Канешне. Але ён павінен быць, зноў жа, відаць, дадзены лёсам. Маё жыцьцё адпачатку залежала ад выпадку. За два дні да паступленьня ў інстытут я яшчэ ня ведала, што буду здаваць іспыты. Але выпадкова нехта паклаў мне паперку з тэлефонамі, я выпадкова патэлефанавала і вырашыла: ну што ж… У той час я займалася альпінізмам і працавала мастаком-афармляльнікам. Цягацца ж па гарах ня будзеш бясконца, прыйшоў час стаць самім сабой. Такім чынам, дзякуючы выпадку, паступіла ва універсітэт, дзе была вельмі шчасьлівая ўсе гады. Я задаволеная, што так атрымалася. Не пашкадавала ні разу.